钦定古今图书集成/历象汇编/历法典/第085卷 > 《新法历书一》 > 浑天仪说一
## 钦定古今图书集成/历象汇编/历法典/第085卷 > 《新法历书一》 > 浑天仪说一

日月诸星之行，俱属历家专务，因前累测之规，即可
定后应行若干度分，或以算得，或以仪器简得，此非
一时一人之事已也。盖遍考古今前后所纪天行之
度，一一推入算中，必至累黍不差，然后绘图制器，以
发明其所繇来。因而设有多圈，大小正斜，各依本行
自然之理。逼真现前，则但查本圈合成之仪，而诸曜
之或前或后，或左或右，视若指掌，举向之测与算，或
可不烦。诚度数家至简至妙之法也。

诸曜行有二等：一昼夜一周，此公行也，即属宗动。迟
速各行不等，此自行也，即属诸曜之本行。制仪者欲
尽仿诸行，非多设其制以尽其用不可。乃有设一宗
动以为诸曜之归，而多种行度俱可并存其上，则《浑
天仪》是也。仪之面，本类宗动用之，而经纬诸曜，如在
本天，即黄赤二圈，初未异于在下诸天，所设之圈，可
概见也；

浑天仪图

《古今仪》有多种，其间最公而易明者，无如《浑天仪》。盖
不独以圆形象天，且其所载诸象及诸圈，悉存天上
之象与圈，凡大小、远近之比例。但一设圈，必与天上
之圈应，故同一浑形，而分虚、实两等。其实者以仪面
当圆体，图列星或地于面上并显黄赤两道，乃所借
名曰天球、地球者是。其虚者特有其圈，以联络黄赤
二道等实圈为法，而中无实体，外无球面，犹存以公
名曰《浑天仪》者是。近或独取共圈，或圈与球合成一
仪，其分圈尚有大小、有多寡，然彼此约等，故总图之
如左。